
Az Oktatásinnovációs és Szakképzési Kutatócsoport (Inno-Train)
2026. március 19-ei megbeszéléséről

A BME Mérnöktovábbképző Intézetben tartott első megbeszélés résztvevőit Zarka Dénes igazgató üdvözölte, bemutatta az Intézetet, amely a jövőben otthont ad a kutatócsoport megbeszéléseinek, továbbá áttekintést adott az elmúlt időszak oktatásinnovációs és nemzetközi projekttevékenységeiről.

Ezt követően Benedek András ismertette a Kutatócsoport létrejöttét megelőző időszak kutatócsoportjainak: MTA-BME Nyitott Tananyagfejlesztési Kutatócsoport (2016-2021), majd a Szakképzés-pedagógiai Kutatócsoport (2022-2025) tevékenységét. Bemutatta az újonnan formálódó Kutatócsoport célját, formálódó partneri kapcsolatait. A jelenlegi cél olyan kutatói hálózat kialakítása, amely az oktatásinnováció és szakképzés témakörében multidiszciplináris kutatások keretében lehetőséget ad olyan kezdeményezéseket tenni, melyek a már meglévő kutatási-fejlesztési potenciált, a már kutatási referenciákkal rendelkező kutatók közötti együttműködést támogatja, egyúttal hozzájárulhat a leendő doktoranduszok számára a tudományos közösségbe történő bekapcsolódásra.  

A következőkben a jelenlévők (mellékelve a kontaktadatok) bemutatkoztak, ismertették kutatási területeiket, jelenlegi munkájukat és a bekapcsolódás tematikai lehetőségeit. A beszélgetés konstruktív keretek között valósult meg, a Kutatócsoport megalakulásán résztvevők egyetértettek az Inno-Train létrehozatalával, az együttműködés további formáinak – havi megbeszélések, szakmai programok, kutatási kezdeményezések, közös konferencia részvétel és publikációk elkészítése – konkrét programokhoz kapcsolásával. 

A beszélgetés záró szakaszában elhangzott, hogy március végéig lehet jelentkezni a Magyar Nevelés- és Oktatáskutatók Egyesülete (Hungarian Educational Research Association) 2026. évi konferenciájára, melynek címe: Nevelési-oktatási innováció és hagyomány a digitális korban, helyszíne és ideje: Óbudai Egyetem, 2026. május 28-29., melyen célszerű lenne a Kutatócsoport képviselete. (Bővebben: HUCER 2026 – HERA),

A jelenlévők megkapták a múlt év végén megjelent Szakképzés-Pedagógai Tudományos Közlemények 5. kötetét, azzal a jelzéssel, hogy az elmúlt két évtized hazai szakképzés-fejlesztési folyamatának elemzésére vállalkozó kutatások eredményeit keretbefoglaló idei kötetbe a tematikus-fejezetekre szóló javaslatokat várja a kötet szerkesztője a következő hetekben.

A Kutatócsoport következő megbeszélésére, áprilisban, előzetes egyeztetések után kerül sor.

Budapest, 2026. március 23.

